
ТОЧКАТА, ЛИНИЯТА И „ПО-ДОБРАТА ЖИВОПИС“
СПОРЕД ФРАГМЕНТИТЕ НА ЛЕОНАРДО ДА ВИНЧИ И ВАСИЛИЙ КАНДИНСКИ В КНИГАТА „Точка и линия в равнината“ (1926)


ЛЕОНАРДО ДА ВИНЧИ – ТРАКТАТ ЗА ЖИВОПИСТА (фрагменти)
1. Дали живописта е наука, или не
Наука се нарича тази вътрешна реч, която води произхода си от своите крайни основания, от които в природата не може да се намери нищо, което да е част от тази наука, както и в непрекъснатото количество, тоест науката на геометрията, която, като започва от повърхността на телата, води произхода си от линията, граница на тази повърхност. И с това не можем да се задоволим, защото знаем, че линията се ограничава в точката, а точката е това, от което никое друго нещо не може да бъде по-малко. Следователно точката е първото начало на геометрията. И нищо друго не може да съществува нито в природата, нито в човешкия ум, което може да даде начало на точката. Защото ако кажеш, че при контакта върху една повърхност на една крайна острота, например от върха на кинжала, се поражда точката, то това не е вярно. В този случай ще кажем, че такъв контакт е цялата повърхност, която заобикаля своята среда, и в тази среда е местонахождението на точката, и тази точка не е от материята на онази повърхност, и нито тя, нито всички точки на Вселената са в състояние, дори и да са съединени, или пък ако им е дадено да се съединят, не биха могли да образуват каквато и да било част от една повърхност. И дори да си представим едно цяло, състоящо се от хиляди точки, и като разделим която и да било част от това количество на хиляда, може пак да се каже много правилно, че тази част е равна на своето цяло. И това се доказва с нулата или с нищото, ще рече десетата цифра на аритметиката, която се изобразява с 0 и обозначава нищото; това нищо обаче, сложено след единицата, ще я накара да изрази десет, а ако се поставят две такива след тази единица, ще изрази сто и така безкрай ще расте винаги по десет пъти цифрата, към която се прибавя. А тя в себе си няма друга стойност освен нищото и всички нули на Вселената са равни на една-единствена нула, що се касае до тяхната същност и стойност. Никое човешко изследване не може да претендира за истинска научност, ако не мине през математическите доказателства; и ако каже някой, че науките, които започват и свършват в ума, са истинни, това не се признава за вярно, а се отрича по много причини, първата от които е, че в такива вътрешни съждения не влиза опитът, без който нищо не може да засвидетелства несъмнено своето съществуване.

41. За първото начало на науката на живописта
 Началото на науката на живописта е точката, второто начало е линията и третото е повърхността, четвъртото е тялото, което се облича в повърхности.


43. За второто начало на живописта
Второто начало на живописта е сянката на тялото, което чрез нея се представя, и на тази сянка ще дадем началата, с които ще продължим в скулптирането на гореказаната повърхнина.

126. Каква бе първата живопис
Първата живопис бе само една линия, която обграждаше сянката на човека, хвърлена от слънцето върху зида.

131.  За линеалната живопис
С голямо прилежание да се разглеждат границите на което и да било тяло и начинът на тяхното змиевидно движение, по които змиевидни движения да се отсъди дали техните завои участват в кръгли криви или в ъглоподобни вдлъбнатости.

406.  Какъв е обектът на първото намерение на живописеца
Първото намерение на художника е да направи, щото една повърхнина да покаже един изпъкнал предмет и излизащ от тази равнина. И този, който в това изкуство надминава повече другите, заслужава по-голяма похвала, и това изследване, впрочем, този венец на науката, се поражда от светлините и от сенките, или ако искаш, от светлосянката. Ще рече, който избягва сенките, избягва славата на изкуството сред благородните умове и я печели сред невежия народ, който иска само красотата на цветовете, като забравя напълно красотата и чудото на това да покажеш в релеф плоското нещо.

407. Кое е по-важно в живописта – сенките или техните линеарности
Много по-важни за изследване и размисъл са сенките в живописта, отколкото техните линеарности. И доказателството за това е, че линеарностите могат да се осветят чрез воали или прости огледала, сложени между окото и нещото, което трябва да се освети. Но сенките не са обхванати от това правило поради недоловимостта на техните окончания, които по-често са неясни, както това се доказва в книгата за сенките и светлините.

